Tonino Picula, SDP-ov zastupnik u Europskom parlamentu, kritizirao je u razgovoru za tportal potpredsjednicu Europske komisije i europsku povjerenicu za pravosuđe Viviane Reding, koja se u govoru na novogodišnjem prijemu nizozemskog teleoperatera KPN zauzela za transformaciju Europske unije u Sjedinjene države Europe

Nije me iznenadila opća ambicioznost tog govora, kojim je gospođa Reding prvenstveno istaknula vlastite pretenzije. Nije tajna da ona gaji ambiciju postati idućom predsjednicom Europske komisije. To je, naravno, nesporno i legitimno. U pravu je i kada govori o svim oprekama s kojima se danas suočavaju građani EU-a uoči izbora – to je doista točno jer građani će se morati opredijeliti između političkih ponuda koje se međusobno isključuju. Problem toga govora, međutim, vidim u tome da što ona predlaže 'copy/paste' američkog modela, jer je upitno koliko takav model može pomoći EU-u da izađe iz koncepcijske krize koja je originalno i nastala u zemlji koju gospođa Reding želi oponašati. To je jedan od paradoksa u govoru.